(9) การควบคุมภายใน

    -   รายละเอียดเกี่ยวกับการควบคุมภายในและการบริหารความเสี่ยงของบริษัทฯ
        นั้นอยู่ในหัวข้อการกำกับดูแลกิจการ (ดูหน้าที่ 55-56 และ 67-68 ของรายงานฉบับนี้)

    -   คณะกรรมการตรวจสอบได้ให้ความเห็นเกี่ยวกับการควบคุมภายในและการบริหารความเสี่ยงรวมทั้งการกำกับดูแลกิจการที่ดี
        ตามรายละเอียดที่แนบมาพร้อมนี้แล้ว (ดูหน้าที่ 69-70 ของรายงานฉบับนี้)

    -   ผู้สอบบัญชีได้รายงานระบบการควบคุมภายในด้านการบัญชีตามรายละเอียดที่แนบมาพร้อมนี้แล้ว
        (ดูหน้าที่ 71 ของรายงานฉบับนี้)

รายงานความรับผิดชอบของคณะกรรมการต่อรายงานทางการเงิน

งบการเงินของบริษัท ลานนารีซอร์สเซส จำกัด (มหาชน)
และบริษัทย่อยที่นำมาจัดทำงบการเงินรวมประจำปี 2552
นั้นได้จัดทำขึ้นตามข้อกำหนดในประกาศกรมพัฒนาธุรกิจการค้าเรื่องกำหนดรายการย่อที่ต้องมีในงบการเงิน
ซึ่งใช้บังคับตามพระราชบัญญัติการบัญชี พ.ศ. 2543
และได้ปฏิบัติตามมาตรฐานบัญชีที่กำหนดในพระราชบัญญัติวิชาชีพบัญชี พ.ศ. 2547

คณะกรรมการรับผิดชอบต่อรายงานทางการเงินของบริษัท ลานนารีซอร์สเซส จำกัด (มหาชน)
และบริษัทย่อยที่จัดทำขึ้นเพื่อให้เกิดความมั่นใจว่าได้แสดงฐานะการเงิน
ผลการดำเนินงานและกระแสเงินสดรวมที่เป็นจริงและสมเหตุสมผลโดยได้จัดให้มีการบันทึกข้อมูลทางบัญชีที่ถูกต้องครบถ้วนเพียงพอ
และรายงานทางการเงินนี้ได้จัดทำขึ้นตามมาตรฐานการบัญชีที่รับรองทั่วไปโดยพิจารณาเลือกใช้นโยบายบัญชีที่เหมาะสมและสอดคล้องกับกิจการซึ่งถือปฏิบัติโดยสม่ำเสมอ
ตลอดจนได้พิจารณาถึงความพอเพียงในการตั้งสำรองสำหรับรายการที่มีความไม่แน่นอน
หรืออาจจะมีผลกระทบอย่างมีนัยสำคัญต่อกิจการในอนาคต
โดยได้เปิดเผยข้อมูลที่สำคัญไว้ในหมายเหตุประกอบงบการเงิน
และผู้สอบบัญชีได้แสดงความเห็นไว้ในรายงานของผู้สอบบัญชีแล้ว

ในการนี้คณะกรรมการได้แต่งตั้งคณะกรรมการตรวจสอบซึ่งประกอบด้วยกรรมการที่มีความอิสระและไม่ได้เป็นผู้บริหาร
ซึ่งมีคุณสมบัติครบถ้วนตามข้อกำหนดของสำนักงานคณะกรรมการกำกับหลักทรัพย์และตลาดหลักทรัพย์
(ก.ล.ต.) ให้เข้ามาทำหน้าที่สอบทานงบการเงิน ดูแลให้มีการปฏิบัติตามมาตรฐานการบัญชี
สอบทานระบบการควบคุมภายใน
ระบบการตรวจสอบภายในและการบริหารความเสี่ยงให้มีความเหมาะสมและมีประสิทธิภาพ
มีการปฏิบัติงานที่โปร่งใสเป็นไปตามระเบียบของบริษัทฯ และเป็นไปตามบทบัญญัติของกฎหมายต่างๆ
ที่เกี่ยวข้องรวมทั้งดูแลไม่ให้เกิดความขัดแย้งทางผลประโยชน์ตลอดจนพิจารณาและเสนอแต่งตั้งผู้สอบบัญชีของบริษัทฯ
โดยคณะกรรมการตรวจสอบได้แสดงความเห็นไว้ในรายงานของคณะกรรมการตรวจสอบซึ่งแสดงไว้ในรายงานประจำปี
2552 แล้ว

วันที่ 2 มีนาคม 2553

ในนามคณะกรรมการบริษัท ลานนารีซอร์สเซส จำกัด (มหาชน)

(นายสมเกียรติ ลิมทรง) (นายไกรสีห์ ศิริรังษี)

ประธานกรรมการ ประธานเจ้าหน้าที่บริหาร

รายงานคณะกรรมการบริหารความเสี่ยง

คณะกรรมการบริษัทฯ
ได้แต่งตั้งคณะกรรมการบริหารความเสี่ยงประกอบด้วยผู้บริหารจากทุกหน่วยงานจำนวน 10 คน
ให้มีอำนาจหน้าที่พิจารณาปัญหาหรือปัจจัยเสี่ยงที่อาจจะเกิดขึ้นกับการดำเนินงานของบริษัทฯ
และหาทางลดความเสี่ยงหรือบริหารความเสี่ยงให้ต่ำที่สุด
โดยให้รายงานผลการปฏิบัติงานให้คณะกรรมการบริษัทฯ ทราบเป็นระยะๆ อย่างน้อยไตรมาสละ 1
ครั้งนั้น

ในรอบปี 2552 คณะกรรมการบริหารความเสี่ยงได้จัดให้มีการประชุมรวมทั้งสิ้น 12 ครั้ง
เพื่อปฏิบัติหน้าที่ตามความรับผิดชอบที่ได้รับมอบหมายจากคณะกรรมการบริษัทฯ
ในการพิจารณาและประเมินความเสี่ยงที่อาจจะเกิดขึ้นและกำหนดมาตรการในการป้องกันและลดความเสี่ยงนั้นๆ
โดยเน้นการบริหารความเสี่ยงให้มีประสิทธิภาพและเหมาะสมกับสภาพเศรษฐกิจ
สังคมและสภาพแวดล้อมที่อาจส่งผลกระทบต่อการดำเนินธุรกิจของบริษัทฯ ทั้งในปัจจุบันและอนาคต
โดยขอรายงานโดยสรุปดังนี้

(1) พิจารณากระบวนการและแผนงานการบริหารความเสี่ยงเพื่อให้มั่นใจว่าการบริหารความเสี่ยงมีประสิทธิภาพเพียงพอกับระดับความเสี่ยงที่ยอมรับได้และสอดคล้องกับการดำเนินงานของบริษัทฯ

(2) พิจารณาปัจจัยเสี่ยงรวมทั้งติดตามดูแลการบริหารความเสี่ยงทั่วทั้งบริษัทฯ
    โดยจัดให้มีการประชุมคณะกรรมการบริหารความเสี่ยงทุกเดือนๆ ละ 1 ครั้ง
    เพื่อสนับสนุนกระบวนการบริหารความเสี่ยงให้มีประสิทธิภาพ
    รวมทั้งให้ข้อเสนอแนะที่เป็นประโยชน์ต่อการบริหารความเสี่ยงทั้งในปัจจุบันและอนาคต

(3) มีการสรุปผลการปฏิบัติงานของคณะกรรมการบริหารความเสี่ยงให้คณะกรรมการบริษัทฯ
    รับทราบเป็นประจำทุกไตรมาสๆ ละ 1 ครั้ง

(4) ปัจจัยความเสี่ยงที่สำคัญของบริษัทฯ ได้เปิดเผยรายละเอียดไว้ในรายงานประจำปี 2552 แล้ว

การจัดระบบการบริหารความเสี่ยงทั่วทั้งองค์กรอย่างต่อเนื่องทำให้มั่นใจได้ระดับหนึ่งว่าบริษัทฯ
จะสามารถลดความเสี่ยงและผลกระทบโดยรวมให้ต่ำที่สุดหรือให้อยู่ในเกณฑ์ที่ยอมรับได้

วันที่ 24 กุมภาพันธ์ 2553

ในนามคณะกรรมการบริหารความเสี่ยง

(นายพิลาศ พันธโกศล)

ประธานคณะกรรมการบริหารความเสี่ยง

รายงานของคณะกรรมการตรวจสอบ

คณะกรรมการบริษัทฯ ได้แต่งตั้งคณะกรรมการตรวจสอบ 3
ท่านที่ไม่ใช่ผู้บริหารและมีความเป็นอิสระซึ่งประกอบด้วยนายผดุง เตชะศรินทร์
เป็นประธานคณะกรรมการตรวจสอบ นายอดุลย์ ตัณฑรัตน์ และนางดวงกมล สุชาโต
เป็นกรรมการตรวจสอบ
คณะกรรมการตรวจสอบได้ปฏิบัติหน้าที่และความรับผิดชอบที่ได้รับมอบหมายจากคณะกรรมการบริษัทฯ
เป็นไปตามกฎบัตรและสอดคล้องตามประกาศของตลาดหลักทรัพย์แห่งประเทศไทยในรอบปี 2552
ได้มีการประชุมรวม 13 ครั้ง โดยนายผดุง เตชะศรินทร์ และนางดวงกมล สุชาโต เข้าประชุมครบ
ทั้ง 13 ครั้ง และนายอดุลย์ ตัณฑรัตน์ เข้าประชุม 10 ครั้ง
และได้สรุปรายงานการปฏิบัติงานให้คณะกรรมการบริษัทฯ
รับทราบและพิจารณาเป็นประจำเป็นรายไตรมาส ซึ่งมีสาระสำคัญพอสรุปได้ดังนี้

การสอบทานงบการเงิน

คณะกรรมการตรวจสอบได้สอบทานงบการเงินรายไตรมาส งบการเงินสำหรับปี 2552 ของบริษัทฯ
และของบริษัทย่อย ร่วมกับผู้บริหารด้านบัญชีและผู้สอบบัญชี
เพื่อให้มั่นใจได้ว่ารายงานทางการเงินของบริษัทฯ
และบริษัทย่อยได้จัดทำขึ้นตามมาตรฐานการบัญชีที่รับรองทั่วไป มีการเปิดเผยข้อมูลอย่างเพียงพอ
ส่งผลให้รายงานการเงินมีความถูกต้องตามที่ควรในสาระสำคัญและเชื่อถือได้

ระบบควบคุมภายใน

คณะกรรมการตรวจสอบได้กำกับให้มีการสอบทานและทบทวนระบบควบคุมภายในเพื่อประเมินความเพียงพอและประสิทธิผล
เห็นว่าบริษัทฯ มีระบบควบคุมภายในที่เพียงพอและเหมาะสมไม่พบจุดอ่อนที่เป็นสาระสำคัญ
ได้พิจารณาให้ความเห็นชอบต่อแผนการตรวจสอบของปี 2552
ทั้งนี้ได้ให้ข้อสังเกตและข้อเสนอแนะกับสำนักตรวจสอบในการติดตามและดำเนินการแก้ไขตามรายงานผลการตรวจสอบในประเด็นที่มีนัยสำคัญอย่างต่อเนื่อง
รวมทั้งได้ควบคุมดูแลและให้คำแนะนำด้านการปฏิบัติงานกับหน่วยงานตรวจสอบภายในของบริษัทย่อยในต่างประเทศเพื่อส่งเสริมให้บริษัทย่อยในต่างประเทศมีระบบการควบคุมภายในที่เพียงพอและเหมาะสม
ซึ่งเป็นปัจจัยที่สนับสนุนให้การดำเนินธุรกิจมีประสิทธิภาพและประสิทธิผล
เพื่อสนับสนุนการดำเนินธุรกิจอย่างแท้จริง ทั้งนี้เพื่อให้บริษัทฯ
มีระบบการควบคุมภายในที่เพียงพอเหมาะสมตามสภาวการณ์

การกำกับดูแลการบริหารความเสี่ยง

คณะกรรมการบริษัทฯ
และผู้บริหารให้ความสำคัญกับการบริหารความเสี่ยงและการดำเนินการตามนโยบายบริหารความเสี่ยงที่เหมาะสม
มีการพัฒนาและปรับปรุงติดตามอย่างต่อเนื่อง โดยกำหนดให้มีการประเมินปัจจัยความเสี่ยง
ระบบป้องกันความเสี่ยงสำคัญของหน่วยงานต่าง ๆ เป็นประจำทุกเดือน
เพื่อลดผลกระทบที่อาจมีต่อการดำเนินธุรกิจของบริษัทฯ
คณะกรรมการตรวจสอบได้สอบทานรายงานผลการปฏิบัติงานของคณะกรรมการบริหารความเสี่ยงตามที่ได้รับมอบหมายจากคณะกรรมการบริษัทฯ
ที่ได้รายงานให้ทราบถึงปัจจัยความเสี่ยงในด้านการเงิน
ด้านการผลิตและด้านการขายตลอดจนปัจจัยอื่นภายนอกที่บริษัทฯ
ไม่มีอำนาจควบคุมเพื่อหาทางป้องกันหรือลดความเสี่ยงให้อยู่ในระดับที่ยอมรับได้
ในการนี้คณะกรรมการตรวจสอบได้ติดตามผลอย่างสม่ำเสมอรวมทั้งได้ให้ข้อสังเกตที่เห็นว่าเป็นประโยชน์เพื่อให้การบริหารความเสี่ยงดำเนินไปอย่างได้ผลดียิ่งขึ้น
ทั้งนี้ได้เน้นให้ความสำคัญของความเสี่ยงจากผลกระทบด้านสังคมและชุมชน
โดยได้ผลักดันให้จัดตั้งแผนกมวลชนสัมพันธ์ขึ้นเพื่อทำหน้าที่ดูแลบริหารจัดการผลกระทบสิ่งแวดล้อมไม่ให้เกิดปัญหากับชุมชนบริเวณข้างเคียง

การทำรายการที่เกี่ยวโยงกัน

คณะกรรมการตรวจสอบได้สอบทานการทำธุรกรรมของบริษัทฯ
กับบริษัทย่อยและหรือบุคคลที่เกี่ยวโยงกันรวมทั้งรายการที่อาจมีความขัดแย้งทางผลประโยชน์ที่เกิดขึ้นในปี
2552 เพื่อให้มั่นใจได้ว่ารายการดังกล่าวเป็นรายการที่ดำเนินตามเงื่อนไขในทางธุรกิจปกติ
ไม่มีการถ่ายเทผลประโยชน์ใด ๆ
และมีการเปิดเผยข้อมูลที่เพียงพอตลอดจนดูแลให้มีการปฏิบัติตามข้อกำหนดของสำนักงานคณะกรรมการกำกับหลักทรัพย์และตลาดหลักทรัพย์

การปฏิบัติตามกฎหมายและข้อกำหนดของภาครัฐ

คณะกรรมการตรวจสอบได้สอบทานให้บริษัทฯ ปฏิบัติตามกฎหมายว่าด้วยหลักทรัพย์และตลาดหลักทรัพย์
ข้อกำหนดของตลาดหลักทรัพย์แห่งประเทศไทย และคณะกรรมการกำกับหลักทรัพย์และตลาดหลักทรัพย์
ปฏิบัติตามมาตรฐานการบัญชีทุกฉบับที่ประกาศใช้ และกฎหมายอื่นที่เกี่ยวข้องกับธุรกิจของบริษัทฯ
ซึ่งไม่พบข้อบกพร่องที่มีนัยสำคัญในรอบปี 2552

การกำกับดูแลกิจการที่ดี

บริษัทฯ ได้ให้ความสำคัญในการบริหารงานตามหลักการกำกับดูแลกิจการที่ดีอย่างจริงจังและต่อเนื่อง
เพื่อให้ความมั่นใจต่อผู้ถือหุ้น คู่ค้า ลูกค้า และผู้ที่เกี่ยวข้องทุกฝ่ายว่าการดำเนินงานของบริษัทฯ
มีความโปร่งใสและมีจริยธรรม

การแต่งตั้งผู้สอบบัญชีและค่าตอบแทน

คณะกรรมการตรวจสอบได้พิจารณาผู้สอบบัญชีซึ่งคุณสมบัติของผู้สอบบัญชี คุณภาพมาตรฐานการทำงาน
ความเชี่ยวชาญ และความเป็นอิสระในการปฏิบัติงาน ผู้สอบบัญชีได้ปฏิบัติหน้าที่อย่างดีตลอดมา
เมื่อได้พิจารณาเปรียบเทียบกับปริมาณงาน อัตราค่าสอบบัญชีแล้ว
จึงได้เสนอขอความเห็นชอบจากคณะกรรมการบริษัทฯ
เพื่อขออนุมัติต่อที่ประชุมใหญ่ผู้ถือหุ้นให้แต่งตั้งนางสาวกมลทิพย์ เลิศวิทย์วรเทพ
ผู้สอบบัญชีรับอนุญาตเลขที่ 4377 หรือนางสายฝน อินทร์แก้ว ผู้สอบบัญชีรับอนุญาตเลขที่ 4434 หรือ
นายวิชาติ โลเกศกระวี ผู้สอบบัญชีรับอนุญาตเลขที่ 4451 แห่งบริษัท สำนักงาน เอินส์ท แอนด์ ยัง
จำกัด
ซึ่งมีคุณสมบัติเป็นผู้สอบบัญชีบริษัทจดทะเบียนตามข้อกำหนดของสำนักงานคณะกรรมการกำกับหลักทรัพย์และตลาดหลักทรัพย์
ให้เป็นผู้สอบบัญชีของบริษัทฯ ประจำปี 2553 และกำหนดค่าตอบแทนผู้สอบบัญชีประจำปี 2553
จำนวน 1,000,000.- บาท เท่ากับปีที่ผ่านมาซึ่งเป็นค่าตอบแทนที่เหมาะสม

คณะกรรมการตรวจสอบมีความเป็นอิสระในการปฏิบัติงานตามภารกิจที่ได้รับมอบหมาย
และได้รับความร่วมมือด้วยดีจากทุกฝ่ายที่เกี่ยวข้อง โดยได้เชิญผู้สอบบัญชีของบริษัทฯ
มาร่วมประชุมหารือเกี่ยวกับการปฏิบัติงานของผู้สอบบัญชีและระบบการควบคุมภายในของบริษัทฯ
จากการพิจารณาแล้วเห็นว่าบริษัทฯ มีนโยบายการกำกับดูแลกิจการที่ดีเป็นสำคัญ
มีผลให้ระบบการควบคุมภายในมีประสิทธิภาพที่เพียงพอ ไม่มีข้อบกพร่องที่เป็นสาระสำคัญ
การบริหารความเสี่ยงสอดคล้องกับนโยบายและสภาวการณ์ของบริษัทฯ
รายการที่เกี่ยวโยงกันเป็นรายการจริงในทางธุรกิจปกติ ไม่พบรายการผิดปกติที่เป็นสาระสำคัญ
การปฏิบัติตามกฎหมายและระเบียบของทางการที่เกี่ยวข้องเป็นไปโดยถูกต้อง งบการเงินสิ้นสุดวันที่
31 ธันวาคม 2552
ได้จัดทำขึ้นอย่างถูกต้องตามที่ควรตามมาตรฐานการบัญชีที่รับรองทั่วไปและมีการเปิดเผยข้อมูลอย่างเพียงพอไม่พบปัญหาหรือรายการที่มีผลกระทบต่องบการเงินอย่างมีนัยสำคัญ

วันที่ 24 กุมภาพันธ์ 2553

ในนามคณะกรรมการตรวจสอบ

(นายผดุง เตชะศรินทร์)

ประธานคณะกรรมการตรวจสอบ

เรื่อง รายงานระบบการควบคุมภายในด้านการบัญชี

เรียน คณะกรรมการ

บริษัท ลานนารีซอร์สเซส จำกัด (มหาชน)

ตามที่สำนักงานฯ ได้ตรวจสอบงบการเงินของบริษัท ลานนารีซอร์สเซส จำกัด (มหาชน)
สำหรับปีสิ้นสุดวันที่ 31 ธันวาคม 2551 และได้เสนอรายงานการตรวจสอบลงวันที่ 24 กุมภาพันธ์
2553 ไปแล้วนั้น สำนักงานฯ ขอเรียนว่า ในการตรวจสอบ
งบการเงินดังกล่าวตามมาตรฐานการสอบบัญชีที่รับรองทั่วไป
เพื่อแสดงความเห็นว่างบการเงินนี้แสดงฐานะการเงิน
ผลการดำเนินงานและกระแสเงินสดโดยถูกต้องตามที่ควรในสาระสำคัญตามหลักการบัญชีที่รับรองทั่วไปหรือไม่เพียงใดนั้น
สำนักงานฯ ได้ศึกษาและประเมินประสิทธิภาพการควบคุมภายในด้านบัญชีของบริษัทฯ
ตามที่เห็นจำเป็นเพื่อประโยชน์ในการกำหนดขอบเขตของการปฏิบัติงานตรวจสอบให้รัดกุมและเหมาะสม
ซึ่งสำนักงานฯ
ไม่พบข้อบกพร่องที่เป็นสาระสำคัญของระบบการควบคุมภายในด้านบัญชีที่จะมีผลกระทบอย่างเป็นสาระสำคัญต่อการแสดงความเห็นต่องบการเงิน
ณ วันที่ 31 ธันวาคม 2552

อย่างไรก็ตาม สำนักงานฯ ขอเรียนว่าในการตรวจสอบบัญชี สำนักงานฯ มิได้ตรวจสอบทุกรายการ
หากแต่ใช้วิธีการทดสอบเท่านั้น
นอกจากนั้นการศึกษาและการประเมินประสิทธิภาพระบบการควบคุมภายในด้านบัญชีมีวัตถุประสงค์เพียงเพื่อประโยชน์ในการสอบบัญชีดังที่กล่าวไว้ข้างต้น
ดังนั้นจึงไม่อาจชี้ให้เห็นถึงข้อบกพร่องทั้งหมดที่อาจมีอยู่ในระบบการควบคุมภายในของบริษัทฯ ได้

สำนักงานฯขอขอบคุณเจ้าหน้าที่ของบริษัทฯ ที่ได้ให้ความร่วมมือในการตรวจสอบบัญชีของบริษัทฯ
เป็นอย่างดี

ขอแสดงความนับถือ

(กมลทิพย์ เลิศวิทย์วรเทพ)

ผู้สอบบัญชีรับอนุญาต เลขทะเบียน 4377